由陳詠謙及盧鎮業(小野)主持的ViuTV節目《導演‧門2》,首集嘉賓為資深導演爾冬陞及後浪導演簡君晋。
主持問到電影是否有社會責任?2人均認同,爾冬陞說:「我覺得從業員一定要堅守社會責任,因為電影嘅民事力量好大,但某啲觀眾比較著重畫面,會睇到個人喺度,雖然係演員,但電影有語言,會觸動情緒,好容易影響到人,尤其對年紀細嘅人,如果喺某啲地方教育程度唔平均﹑知識及教育水平唔高,佢哋會模仿,以往都試過好多次,有段時間有啲黑幫電影令到年輕人睇完後好崇拜黑社會,英雄化咗,所以有若干電影我覺得唔應該再畀佢放映。」
至於電影是否有改變社會能力?爾說:「我覺得冇,以前都講咗好多次,其實電影人關心社會﹑拍攝寫實題材,只係提出呢個問題,因為我哋冇能力去做,係咪?咁政府嘅態度﹑撥調資源﹑應該由佢哋處理,但如果係市民關注嘅話,自然有壓力,最可悲嘅事就係啲事情發生慘劇之後,先觸動到佢哋改變﹑去加強呢方面服務。
其實我好不滿﹑非常不滿﹑但你可以做乜嘢呢?唯一可以做嘅係希望社會關注,包括新聞界去關注。我覺得觀眾有好多聯想,有啲同佢屋企完全無關嘅嘢,唔會睇到好入心...我哋能力有限,可以提出問題,但唔能夠解決問題。」
爾冬陞被問到認為圈中合作過的男、女主角中,哪位演員值得新演員借鏡?爾冬陞表示男演員會選梁朝偉:「其實我認為偉仔係最好,佢係我識朋友入面,咁多年都冇變過,好有童真。」
女演員方面,爾導則揀張栢芝,他爆栢芝曾在片場顧住講電話,阻礙拍攝進度:「張栢芝我好耐冇見佢,佢有啲嘢好離譜,佢各種嘢都有,好鍾意照顧人,例如話佢細佬架車爆胎,我話你叫架拖車幫佢搞咪得囉﹗我對住部機話:『就快天黑喎,喂,要拍喎。』佢仲喺度講講講,我話Roll機,我好忟,唔理喇嗌Roll機,佢一放低電話,就演到出嚟,佢演完嗰個shot,你真係吹佢唔脹,佢放低電話又交到(戲)畀你。」
爾導接著說:「《忘不了》入面嘅生活其實同佢(栢芝)無關,但佢好容易入到情緒,戲中有一場戲,佢已經失控要去執菜嚟食,因為冇錢,情緒崩潰,我話:『你唔好瞓呀﹗我要你聽日好殘個樣。』佢話:『我今晚去蒲﹗』你話佢投入唔到場戲咩?又唔係喎,佢好快拍好嗰場戲,每個shot拍一兩個Take就搞掂。」